سبق 5
عی کی جنگ
استاد کی رہنمائی  ·  دیکھو، سنو اور جیو – کتاب 3: خدا کے ذریعے فتح
	مقصد
	بچوں کو دکھانا کہ خدا پر بھروسا کرنے کی بجائے اپنی طاقت اور دانائی پر بھروسا کرنا شکست لاتا ہے۔

	پاک کلام کا مطالعہ
	یشوع 7:1‎-‎13

	یادداشت کی آیت
	امثال 3:5
سارے دل سے خداوند پر بھروسا رکھ اور اپنی سمجھ پر تکیہ نہ کر …



سبق پیش کرنا
آغاز
جب کوئی عورت پانی کا بڑا برتن سر پر رکھنا چاہتی ہے تو وہ کسی اور سے اسے اٹھوانے میں مدد مانگتی ہے۔ وہ اکیلی اسے اس جگہ تک نہیں اٹھا سکتی۔ اگر وہ خود کوشش کرے تو بہت سا پانی گر جانے کا امکان ہے۔
سبق کے اہم نکات
	1.یشوع نے کچھ اسرائیلیوں کو عی شہر اور آس پاس کے علاقے کی جاسوسی کے لیے بھیجا (7:2)۔
	2.جب ان جاسوسوں نے یشوع کو رپورٹ دی تو کہا کہ عی کو فتح کرنا اتنا آسان ہو گا کہ لڑائی کے لیے صرف تھوڑے سے سپاہی کافی ہیں (7:3)۔ انہوں نے خدا سے ہدایت نہیں مانگی۔ انہوں نے اپنی طاقت اور دانائی پر بھروسا کیا۔
	3.عی کی جنگ میں جو ہوا اسے بیان کریں۔ عی کے باشندوں نے اسرائیلیوں کو شکست دی اور وہ خوفزدہ ہو کر بھاگ گئے (7:4‎-‎5)۔ تصویر 5 دکھائیں۔ دیکھیں کہ عی کے سپاہی اسرائیلیوں کو کیسے بھگا رہے ہیں! اس ہفتے کی یادداشت کی آیت متعارف کرائیں۔ اسرائیلیوں نے خدا پر بھروسا نہ کیا۔ انہوں نے عی کے بارے میں اپنی معلومات اور اپنی سمجھ پر بھروسا کیا۔
	4.یشوع اور اسرائیل کے دوسرے رہنما اس شکست سے بہت دل گرفتہ ہوئے۔ انہوں نے اپنی تکلیف خدا کے حضور رو رو کر بیان کی۔ اس ملک کے ان کے سب دشمن اب ان کے بارے میں کیا سوچیں گے؟ وہ ان پر ہنسیں گے۔ وہ اسرائیلیوں کو شکست دیں گے اور کہیں گے کہ اسرائیل کا خدا واقعی طاقتور نہیں (7:6‎-‎9)۔
	5.خدا یشوع اور اسرائیل کے لوگوں سے مایوس تھا۔ وہ جنگ اس لیے ہارے کہ انہوں نے اپنی طاقت پر بھروسا کیا تھا۔ وہ بھول گئے تھے کہ یریحو پر فتح مکمل طور پر خدا کی طرف سے تھی، ان کی اپنی چالاکی سے نہیں۔ اسی لیے انہوں نے خدا کی مرضی پوچھے بغیر عی سے لڑنے کی جرأت کی۔ ابتدائی کہانی کا حوالہ دیں جہاں ایک عورت اکیلے بھاری برتن سر پر اٹھانے کی کوشش میں پانی گرا دیتی ہے۔
مزید یہ کہ اسرائیلیوں نے خدا کی ہدایات کی نافرمانی کی تھی اور یریحو سے کچھ چیزیں اپنے لیے لے لی تھیں، حالانکہ سب کچھ خداوند کا تھا (7:1, 10‎-‎12)۔ ابھی عکن کی کہانی نہ سنائیں۔ اس پر ہم اگلے سبق میں آئیں گے۔
	6.یشوع کو اسرائیلیوں سے کہنا تھا کہ وہ خدا کے حضور اپنی نافرمانی کا اقرار کرنے کے لیے خود کو تیار کریں۔ وہ عی کو اسی وقت شکست دیں گے جب خدا کے ساتھ ان کا رشتہ بحال ہو جائے گا (7:13)۔
یادداشت کی آیت یاد کروانا
کہانی کے جواب میں ہمارا ردِعمل
جب کوئی گندا پانی پیتا ہے تو بیمار ہو جاتا ہے۔ جب ہم خدا کی نافرمانی کرتے ہیں تو گناہ میں پڑ جاتے ہیں اور اپنی مشکلات پر قابو نہیں پا سکتے۔ زندگی میں سب سے اہم بات خدا کے ساتھ مضبوط رشتہ ہے، جس کا مطلب ہے کہ ہم اس کی ہدایات مانیں اور اس پر بھروسا رکھیں۔
یادداشت کی آیت دہرائیں

